Tarybos reglamentas (EEB) Nr. 1794/79
1979 m. rugpjūčio 9 d.
iš dalies pakeičiantis Reglamentą (EEB) Nr. 154/75 dėl alyvuogių auginimo registro finansavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi 1975 m. sausio 21 d. Tarybos reglamento (EEB) Nr. 154/75 dėl alyvuogių auginimo registro sudarymo alyvuogių aliejų gaminančiose valstybėse narėse [2] 3 straipsnyje buvo nurodyta, kad tam tikra pagalbos gamintojams 1973-1974 ir 1974-1975 prekybos metams dalis buvo paskirta finansuoti alyvuogių auginimo registro sudarymą;
kadangi, ypač atsižvelgiant į didelį darbą, kurį reikėjo atlikti, iš pagalbos išskaičiuota suma toli gražu nepatenkino tikrųjų poreikių;
kadangi dėl to reikėtų nurodyti registro sudarymui reikalingų papildomų išlaidų finansavimo būdą;
kadangi tam tikslui reikėtų numatyti, kad šioms papildomoms išlaidoms padengti būtų skiriama 1966 m. rugsėjo 22 d. Tarybos reglamento Nr. 136/66/EEB dėl bendro aliejų ir riebalų rinkos organizavimo [3] su paskutiniais pakeitimais, padarytais Reglamentu (EEB) Nr. 590/79 [4], 5 straipsnyje nurodytos pagalbos gamybai dalis;
kadangi gali būti, kad minėtų atskaitymų sumos nepakaks pirmiau minėtoms papildomoms išlaidoms padengti; kadangi dėl to turėtų būti numatyta galimybė imtis kitų atskaitymų visoms likusioms išlaidoms finansuoti,
PRIĖMĖ ŠĮ REGLAMENTĄ:
Vienintelis straipsnis
Reglamento (EEB) Nr. 154/75 3 straipsnis pakeičiamas taip:
"3 straipsnis
1. Gaminančių valstybių narių kompetentingos institucijos, atsakingos už Reglamento Nr. 136/66/EEB 10 straipsnyje numatytos pagalbos mokėjimą, darydamos išmoką minėtos pagalbos sumą sumažina:
a) 1 % už 1973-1974 prekybos metus;
b) 5 % už 1974-1975 prekybos metus.
2. Gaminančių valstybių narių kompetentingos institucijos, atsakingos už Reglamento Nr. 136/66/EEB 5 straipsnyje numatytos pagalbos gamybai mokėjimą, darydamos išmoką minėtos pagalbos gamybai sumą sumažina 1,47 % už 1979-1980 prekybos metus.
3. Sumos, susidariusios kiekvienai valstybei narei atlikus 1 ir 2 dalyse minėtus atskaitymus, yra skirtos kiekvienoje iš susijusių valstybių narių alyvuogių auginimo registrų sudarymui finansuoti.
Taikoma ta pati finansavimo tvarka, kokia yra numatyta Reglamento (EEB) Nr. 729/70 2 ir 3 straipsniuose nurodytoms išlaidoms.
4. Jei, atlikus 1 ir 2 dalyse numatytus atskaitymus, susidariusių sumų nepakaks alyvuogių auginimo registrų sudarymo išlaidoms susijusiose valstybėse narėse arba vienoje iš jų padengti, Taryba, remdamasi Komisijos pasiūlymu, kvalifikuota balsų dauguma nustato, koks pagalbos gamybai procentas arba procentai turi būti skirti likusioms išlaidoms finansuoti.
5. Reikalavimus atitinkančios išlaidos yra tos, kurios atsiranda remiantis gaminančios valstybės narės kompetentingos institucijos ir fizinių arba juridinių asmenų, kuriems pavestas atitinkamas darbas, sutartimi, arba, kai darbą atliko pačios valstybės narės tarnybiniai skyriai - padarytos išlaidos, išskyrus skirtas administravimui ir priežiūrai.
Valstybė narė iš anksto praneša Komisijai apie sutarčių turinį arba šiam darbui atlikti numatytas išlaidas.
6. Išsamios šio straipsnio 3, 4 ir 5 dalių taikymo taisyklės prireikus patvirtinamos Reglamento (EEB) Nr. 729/70 13 straipsnyje nustatyta tvarka."
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. rugpjūčio 9 d.